የፌዴራል ሥርዓቱ ማህበራዊ ፍትህና ልማትን አጎልብቷል
የኢትዮጵያ ፈዴራላዊ ሥርዓት ማህበራዊ ፍትህና ልማት እንዲጎለብት የድሬዳዋ ከተማ አስተዳደር ምክር ቤት አስታወቀ፡፡ምክር ቤቱ 11ኛውን የኢትዮጵያ ብሔሮች፣ብሔረሰቦችና ህዝቦች ቀን በዓልን በማስመልከት ዛሬ በምክር ቤቱ አዳራሽ ባዘጋጀው የፓናል ውይይት ላይ እንደተመለከተው የፌዴራል ስርዓቱ ማህበራዊ ፍትህና ልማት እንዲጠናር አስችሏል፡፡የከተማዋ ከንቲባ አማካሪ አቶ አማኑኤል ፍስሀ ባቀረቡት ጥናታዊ ፅሁፍ ሥርዓቱ ኢኮኖሚያዊ ዕድገትን ከማፋጠን ባሻገር ማህበራዊ ፍትህና ልማት እነዲረጋገጥ ጉልህ ሚና እየተጫወተ ነው ብለዋል፡፡‹‹አገር በሁለት መልኩ ይገነባል›› ያሉት አማካሪው በአንድ ብሔረሰብ ቋንቋና ማንነት ላይ የተመሰረተ አንደኛው መገለጫ መሆኑን ገልፀዋል፡፡ በሌላ መልኩ ብዝኃነትን የሚያስተናግድና ህዝቦች ራሳቸውን የሚያተዳድሩበት ሥርዓት በመገንባት ላይ የተመሰረተ አካሄድ ሌላው መገለጫ መሆኑን አስገንዝበዋል ፡፡ኢትዮጵያ የምትከተለውና የመረጠችው የፌዴራል ሥርዓት አገርን ለመገንባት ወሳኝና የህዝቦችን ማንነት መሰረት ያደረገ ነው ብለዋል፡፡ ዜጎች በፍቅርና በሠላም ላይ የተመሰረተ ግንኙነት በመመስረት የጋራ መኖሪያ ቤታቸውን እየገነቡ መሆኑን አማካሪው አስገንዝበዋል፡፡አገርን በአንድ ቋንቋና ሃይማኖት ማዋቀር ከሁለተኛው የዓለም ጦርነት በኋላ መሆኑን አቶ አማኑኤል ጠቁመዋል፡፡ ይህም በአፍሪካ በቅኝ ግዛት ዘመን ተጠናክሮ እንደተሞከረ አስታውሰዋል፡፡ኢትዮጵያ እንደሌሎቹ የአፍሪካ አገራት በቅኝ ግዛት ባለመገዛቷ ዘመናዊ የአስተዳደር ሥርዓት ግንባታ የጀመረችው በ19ኛው ክፍለ ዘመን መባቻ መሆኑ ተመልክቷል፡፡ኢትዮጵያ የጎረቤት አገራት ቅኝ ገዥዎች ባሳደረባት አሉታዊ ተፅዕኖ የተነሳ የአንድ ብሔር ማንነትና ቋንቋ ላይ የተመሰረተ የአገር ግንባታ እንቅስቃሴን እንድትሞክር እንዳደረጋት የታክ ድርሳናት እንደሚጠቁሙ አማካሪው አስታውሰዋል፡፡ይህም ወደ አልተፈለገ የርስ በርስ ግጭት እንድትገባ ማድረጉን ጠቁመዋል፡፡ህገ መንግስቱን መሰረት ያደረገው የፌዴራል ሥርዓት ለግጭት መንስዔ ለነበሩ ጉዳዮች ምላሽ መስጠቱም በመድረኩ ተገልጿል፡፡ የተማከለ አስተደደርን የሚከተለውን አሀዳዊ ሥርዓት ያልተማከለ አስተዳደርን ዕውን ባደረገው የፌዴራል ሥርዓት እንዲተካ ማድረጉን ገልፀዋል፡፡ በዚህም ራስን በራስ የማስተዳደር፣ቋንቋና ባህልን ለማዳበር የሚረዳ ሥርዓት ተገንብቷል፡፡ከዓለም ሰባት ቢሊዮን ህዝብ 40 በመቶ የሚሆኑት ኢትዮጵያ እየተከተለች ካለው የፌዴራል  ሥርዓት ጋር እንደሚመሳሰል በመድረኩ ተገልጿል፡፡